
4ο Kilkis Rally Cross στη χωμάτινη πίστα της Αργυρούπολης το Σαββατοκύριακο 
3-4 Οκτωβρίου 
Κάθε σημείο του ορίζοντα δείχνει την χωμάτινη πίστα της Αργυρούπολης το ερχόμενο Σαββατοκύριακο σε έναν αγώνα όπου το πάθος και η ένταση ‘’χτυπάνε’’ κόκκινο! 
Το 4ο Kilkis Rally Cross έρχεται ορμητικό και αποφασισμένο να δώσει την πρώτη θέση στον μηχανοκίνητο αθλητισμό, προσφέροντας συναρπαστικά θεάματα, τεχνικές και αναδεικνύοντας τις οδηγικές δεξιότητες των συμμετεχόντων.  
Στις 3 και 4 Οκτωβρίου η αδρεναλίνη εκτοξεύεται στα ύψη, τα γκάζια κολλάνε στο πάτωμα και το χώμα παίρνει φωτιά! 
Πρωτοστάτες του αθλητικού εγχειρήματος είναι  ο Χωμάτινος Μηχανοκίνητος Αθλητισμός Κιλκίς (ΧΩΜΑ) και ο Δήμος Κιλκίς, οι οποίοι διοργανώνουν τον 4ο γύρο του Πανελληνίου Πρωταθλήματος  Crosscar 2026, που οδεύει προς την απόλυτη κορύφωσή του. 
Το Κιλκίς ετοιμάζεται να φορέσει τα αγωνιστικά του για να φιλοξενήσει τον πιο κρίσιμο, καθοριστικό και εκρηκτικό γύρο της χρονιάς. Το αγωνιστικό διήμερο η Αργυρούπολη θα μονοπωλήσει το ενδιαφέρον, συμμετέχοντας σε έναν δυναμικό θεσμό, που φέτος συναρπάζει και καθηλώνει τους φίλους του μηχανοκίνητου αθλητισμού, καθώς ξεδιπλώνεται μέσα από έξι κορυφαίες συναντήσεις σε ολόκληρη την Ελλάδα:
-Μέγαρα (14-15 Μαρτίου)
-Ανάβρα (18-19 Απριλίου)
-Κύμη (16-17 Μαΐου)
-Κιλκίς (3-4 Οκτωβρίου)
-Ελασσόνα (31 Οκτωβρίου - 1η Νοεμβρίου)
-Θήβα (21-22 Νοεμβρίου). 
Μετά τις μάχες οδομαχίας σε Μέγαρα, Ανάβρα και Κύμη, η δράση μεταφέρεται στο Κιλκίς, εκεί όπου το θερμόμετρο του ανταγωνισμού θα χτυπήσει ‘’κόκκινο’’. Οι κορυφαίοι οδηγοί της χώρας και τα θηριώδη, πανίσχυρα Crosscar παρατάσσονται στην αφετηρία, έτοιμα να δώσουν σκληρές,ανελέητες μονομαχίες εκατοστών.
O Χωμάτινος Μηχανοκίνητος Αθλητισμός Κιλκίς (ΧΩΜΑ) είναι ένας δραστήριος αθλητικός σύλλογος που εδρεύει στο Κιλκίς και αφιερώνει τις δυνάμεις του στην προώθηση και ανάπτυξη των χωμάτινων αγώνων μηχανοκίνητου αθλητισμού στην περιοχή. 
Έχει καθιερωθεί στον χάρτη του μηχανοκίνητου αθλητισμού στη Βόρεια Ελλάδα διοργανώνοντας με μεγάλη επιτυχία αγώνες Rallycross, ατομικής χρονομέτρησης και δεξιοτεχνίες αυτοκινήτων, προσελκύοντας αθλητές και θεατές από ολόκληρη τη χώρα.
Η χωμάτινη πίστα του Κιλκίς υπόσχεται θέαμα ανώτερου επιπέδου: θεαματικά περάσματα με τα χέρια, γενναίες ‘’πλεύσεις’’, βρυχηθμούς κινητήρων και πυκνά σύννεφα σκόνης που θα ξεσηκώσουν κάθε θεατή από τη θέση του. Εδώ δεν υπάρχουν περιθώρια για λάθη – η νίκη απαιτεί ψυχή, ακρίβεια και ατσάλινα νεύρα.
Το 4ο Kilkis Rally Cross επιδοτείται οικονομικά και τελεί υπό την αιγίδα του Δήμου Κιλκίς, ο οποίος έχει υποστηρίξει με θέρμη, ποικιλοτρόπως, όλες τις διοργανώσεις του Χωμάτινου Μηχανοκίνητου Αθλητισμού, εντείνοντας τις ενέργειές του για την ανάδειξη του Κιλκίς σε  ισχυρό προορισμό μηχανοκίνητου αθλητισμού.
Οι διοργανωτές καλούν τους πολίτες και τους φίλους του μηχανοκίνητου αθλητισμού στην πρώτη γραμμή της εκκίνησης, στη γιορτή του χώματος και της ταχύτητας, για να παρακολουθήσουν αγώνες, που συνδυάζουν το θέαμα με την ασφάλεια, και να ζήσουν από κοντά την ένταση και τη μοναδική εμπειρία του Rally Cross .  
